钦定古今图书集成/明伦汇编/官常典/第583卷 > 孙维城
## 钦定古今图书集成/明伦汇编/官常典/第583卷 > 孙维城

按《明外史》本传：“维城，字宗甫，丘县人。隆庆五年进士。
历知濬、太康、任丘三县。万历十年，擢南京御史。初，张
居正不奔丧，宁国诸生吴仕期欲上书谏，未发，太平
同知龙宗武告之操江胡槚，以闻于居正，居正令潜
毙之。会有伪为海瑞劾居正疏，播之邸抄。宗武意仕
期，遂寘狱搒掠七日而卒。居正死，仕期妻讼冤，维城”
疏言状。槚已，擢刑部侍郎，宗武湖广参议，皆落职戍
边，天下快之。中官田玉提督太和山，请兼行分守事，
帝许之。维城援《祖制》，力陈不可。俄以救言官范儁，夺
俸一年。忤座主大学士许国，出为永平知府。迁赤城
兵备副使。缮亭障二百六十所，招史、车二部千馀人。
以功屡进按察使，兵备如故。部长安兔恃勇，挟五千
骑邀赏，维城请于督抚，革其市赏而责之，戢不敢肆。
寻以右布政使移守宣府，改广东左布政使，军民奏
留之。二十九年拜右佥都御史，巡抚延绥。河套常犯
顺，罢贡市十馀年。后复松山，筑边城，诸部长恐益侵
轶。至是吉囊、卜庄等乞款，闻巡抚王见宾当去，请益
切。在宁夏者《曰著宰》亦请之巡抚杨时宁，两镇交奏，
给事中桂有根请听边臣自主。维城方代见宾，时宁
亦迁去，以黄嘉善代。二人并申约束。维城又条善后
六事，款事复坚。初，维城在宣府，与总兵官麻承恩不
相能，会承恩亦移镇延绥，一日，维城见城外积沙及
城，命馀丁除之。承恩绐其众曰：“食不宿饱，且塞沙可
尽乎？”卒遂噪。维城晓之曰：“除城沙以防寇耳，非谓塞
上沙也。”卒悟而散，维城因自劾。帝慰留维城，治哗者。
然维城竟坐是得疾。不数月，卒将吏入视其橐，仅俸
数金，赙而归其丧。